L 243/8
SK
Úradný vestník Európskej únie
20.9.2022
(27)
Dekontaminácia recyklovaných plastov by mala podliehať inšpekcii a kontrole zo strany príslušných orgánov.
Nariadenie Európskeho parlamentu a Rady (EÚ) 2017/625 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva (8) sa týka aj úradných kontrol materiálov určených na styk s potravinami, a preto zahŕňa dekontaminačné zariadenia.
V nariadení sa síce stanovujú všeobecné pravidlá úradných kontrol, nie však osobitné postupy na kontrolu dekontaminačných zariadení.
V záujme zabezpečenia jednotného uplatňovania úradných kontrol dekontaminačných zariadení bez ohľadu na to, kde sa nachádzajú, je preto vhodné stanoviť vhodné kontrolné techniky, ako aj pravidlá, ktorými sa určuje, kedy sa majú recyklované plasty považovať za plasty, ktoré nespĺňajú ustanovenia tohto nariadenia.
(28)
S cieľom zabezpečiť primerané používanie recyklovaných plastov a materiálov a predmetov z recyklovaného plastu tak, aby ich spracovatelia a prevádzkovatelia potravinárskych podnikov mohli vysledovať, by sa malo k všetkým dávkam recyklovaného plastu prikladať vyhlásenie o súlade s predpismi, v ktorom sa stanoví identita recyklátora a recyklovaný pôvod plastu a uvedú pokyny na jeho používanie pre spracovateľov a konečných používateľov.
S cieľom zabezpečiť, aby daný dokument rovnako pochopil každý, kto ho dostane, by sa malo od prevádzkovateľov vyžadovať použitie vopred vypracovaného vzoru.
(29)
Materiály a predmety z recyklovaného plastu sa v súčasnosti uvádzajú na trh podľa vnútroštátnych pravidiel.
Preto by sa mali stanoviť ustanovenia, ktorými sa zabezpečí bezproblémový prechod na toto nariadenie bez narušenia existujúceho trhu s materiálmi a predmetmi z recyklovaného plastu.
Konkrétne by malo byť možné požiadať na určitý čas o povolenie existujúcich recyklačných procesov podliehajúcich jednotlivému povoľovaniu v súlade s týmto nariadením a naďalej až do dokončenia postupu povoľovania uvádzať na trh recyklované plasty a materiály a predmety z recyklovaného plastu vyrábané pomocou daných recyklačných procesov.
Žiadosti podané v súlade s nariadením (ES) č. 282/2008 týkajúce sa takýchto recyklačných procesov by sa mali považovať za žiadosti podané podľa tohto nariadenia.
Žiadosti podané v súlade s nariadením (ES) č. 282/2008 týkajúce sa recyklačných procesov, na ktoré sa nevzťahuje jednotlivé povoľovanie v súlade s týmto nariadením, by sa mali ukončiť, keďže neexistuje základ, podľa ktorého by sa mali dotknuté procesy podľa tohto nariadenia povoliť.
(30)
Recyklátorom, ktorí vo svojich súčasných recyklačných operáciách používajú technológie neuvádzané medzi vhodnými recyklačnými technológiami, by sa mal poskytnúť dostatok času na zváženie toho, či chcú ďalej vyvíjať danú technológiu tak, aby mohla byť začlenená do zoznamu vhodných technológií, alebo prestať používať uvedené recyklačné operácie na výrobu plastových materiálov a predmetov.
Preto by na určitý čas malo zostať povolené uvádzať na trh recyklované plasty a materiály a predmety z recyklovaného plastu vyrábané pomocou recyklačných procesov a zariadení vychádzajúcich z uvedených technológií a v súlade so súčasnými existujúcimi vnútroštátnymi pravidlami.
(31)
Ak sa prevádzkovatelia rozhodnú ďalej vyvíjať technológiu tak, aby mohla byť začlenená do zoznamu vhodných technológií, podľa tohto nariadenia musia oznámiť technológiu a označenie vývojára.
Postup oznamovania by si však v čase oznámenia vyžadoval rozsiahle odôvodnenie týkajúce sa bezpečnosti uvedených materiálov a predmetov z recyklovaného plastu a zverejnenie správy, ktorá z neho vychádza.
Hoci by prevádzkovatelia, ktorí už tieto technológie používajú, mali mať informácie o bezpečnosti materiálov a predmetov z recyklovaného plastu, ktoré sa pomocou nich vyrábajú, požiadavky, ktoré sa stanovujú v tomto nariadení pre takéto správy, sú rozsiahle.
Keďže získanie požadovaných dodatočných informácií môže trvať dlho, je vhodné uvedeným vývojárom umožniť poskytnutie týchto informácií v priebehu mesiacov nasledujúcich po predložení oznámenia.
(8) Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) | (Text s významom pre EHP) | (Ú. v. ES L 095 7.4.2017, s. 1).